Ruža bez trna / Ja te volim najviše na svijetu
Ruža bez trna / Ja te volim najviše na svijetu treća je singl ploča sarajevske pop grupe Hari Mata Hari. Zadnja je od tri singl ploče koje je 1988. na kaseti i LP objavila zagrebačka diskografska kuća Jugoton u okviru promocije trećeg studijskog albuma "Ja te volim najviše na svijetu". Na A-strani je pop pjesma "Ruža bez trna" za koju je muziku i aranžman napisao Slobodan "Bodo" Kovačeviċ na tekst Fahrudina Pecikoze. Komponirana je u (za to vrijeme) modernijem pop stilu po uzoru na zapadne grupe s kraja 1980-ih. Posebno je zanimljivo sviranje gost muzičara Arsena Ereša na soprano saksofonu. Na B-strani je balada "Ja te volim najviše na svijetu" za koju je muziku napisao pjevač i vođa ovog muzičkog sastava Hajrudin Varešanović na tekst Milorada Lukića, dok je aranžman uradio Fahrudin Pecikoza. Svojim pjevačkim izvedbama u obje pjesme na ovoj singl ploči istakao se pjevač Varešanović uz dobru instrumentalnu pratnju članova grupe Hari Mata Hari kao i gostujućih muzičara, Ovo muzičko ostvarenje predstavlja još jedan dobar primjer njihovog pristojnog muziciranja i dobar je pokazatelj uspona na sarajevskoj pop rok sceni u drugoj polovini 1980-ih. Fotografiju za omot uradio je Kemal Hadžić, a dizajn Davor Papić, dok je producent bio Slobodan "Bodo" Kovačević.